拙婦吟
作者：蒲壽宬
朝代：宋

paragraphs: 生爲矮屋女，本乏超世姿。
苟焉執絲枲，安得組繡奇。
人各愛厥子，驕養随所宜。
今晨嫁朱門，裝束弗適時。
尊嫜不厭拙，鄰曲莫見嗤。
或有勸我言，學掃長蛾眉。
妾婦前致辭，拙性不可移。
誰能事膏沐，随人作妍媸。
采采南澗蘋，心事澗水知。
在家盡子職，爲婦盡婦儀。
如何織錦字，更製迴文詩。